Den er en opptil én meter høy, flerårig urt med mange stengler. Jordstengelen er knollformet. De store bladene er dobbelt trefliket med 9–13 eggformede, hele småblad som er glatte på undersiden. Blomstene sitter enkeltvis og endestilte; de er svært store, opptil 10 cm i diameter. Blomstene er som regel purpurrøde, men kan også være hvite. Frukten består av 3–5, som regel hårete, belgkapsler. Planten vokser i kratt og enger, som regel litt unna kysten og oppe i høyden. Den er utbredt i middelhavsområdet fra Marokko og Spania østover til Tyrkia, Levanten, Krim, Iran og Irak.